
Comisia pentru buget, finanţe şi bănci

Bucureşti 04.04.2002

Nr. 22/47

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.136/2001 pentru modificarea şi completarea Legii nr.101/1998 privind Statutul Băncii Naţionale a României, cu care comisia noastră a fost sesizată în fond cu adresa Biroului Permanent nr.22 din 5 februarie 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti 04.04.2002

Nr.22/47

RAPORT

asupra proiectului de Lege privind aprobarea Ordonanţei de urgenţă a Guvernului nr.136/2001 pentru modificarea şi completarea Legii nr.101/1998 privind Statutul Băncii Naţionale a României
Cu adresa nr.22 din 5 februarie 2002, Biroul Permanent, conform art.89 şi 107 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.136/2001 pentru modificarea şi completarea Legii nr.101/1998 privind Statutul Băncii Naţionale a României.

Prezentul proiect de Lege are ca obiect de reglementare modificarea şi completarea Legii nr.101/1998 privind Statutul Băncii Naţionale a României.

Intervenţiile legislative propuse vizează asigurarea cadrului legal necesar instituirii şi dezvoltării unor relaţii de colaborare cu autorităţile publice din ţară şi străinătate în procesul exercitării atribuţiilor de supraveghere bancară şi îndeplinirii obiectivelor Băncii Naţionale a României, dar şi asigurarea îndeplinirii condiţiilor prevăzute de legislaţia comunitară în domeniile schimbului de informaţii şi păstrării secretului profesional.

 La întocmirea proiectului de Lege s-a avut în vedere avizul primit de la Comisia juridică, de disciplină şi imunităţi, precum şi avizele primite de la Consiliul Legislativ şi Consiliul Economic şi Social.


La lucrările comisiei au participat  24 deputaţi, din totalul de 25 membri ai comisiei.

In urma examinării proiectului de Lege privind aprobarea Ordonanţei de urgenţă a Guvernului nr.136/2001 pentru modificarea şi completarea Legii nr.101/1998 privind Statutul Băncii Naţionale a României, în şedinţa din 3 aprilie 2002, comisia a hotărât, cu 21 voturi pentru şi 3 voturi împotrivă, ca proiectul de lege să fie supus spre dezbatere şi adoptare Plenului Camerei Deputaţilor, în forma prezentată de Guvern.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii ministerelor de resort, doamna Floarea Maria – şef serviciu în cadrul Ministerului Finanţelor Publice, domnul director Ionescu Mihai, , domnul director Tulin Petre – Banca Naţională a României, care au susţinut forma rezultată din prezentul raport.

Proiectul de Lege a fost adoptat de Senat în şedinţa din data de 29 ianuarie 2002.

Prezentul proiect de Lege face parte din categoria legilor ordinare.

În cursul dezbaterii, Comisia a respins următorul amendament:

Nr.

crt.
Text iniţial
Amendamentul propus şi autorul acestuia
Motivare

1.
La articolul unic, punctul 3, alineatul (3) al articolului 26 va avea următorul cuprins:
“(3) Membrii consiliului de administraţie al Băncii Naţionale a României şi personalul acesteia, însărcinat să exercite atribuţii de supraveghere, nu răspund civil sau penal, după caz, dacă instanţele judecătoreşti constată îndeplinirea sau omisiunea îndeplinirii de către aceste persoane, cu bună credinţă şi fără neglijenţă, a oricărui act sau fapt în legătură cu exercitarea în condiţiile legii, a atribuţiilor de supraveghere.”
(forma adoptată de Senat)
La articolul unic, punctul 3 va avea următorul cuprins:
3. După alineatul (2) al articolului 26 se introduce un nou alineat (3) cu următorul cuprins:

“Îndeplinirea cu bună credinţă şi fără neglijenţă, a oricărui act sau fapt în legătură cu exercitarea, în condiţiile legii şi a Regulamentelor specifice ale Băncii Naţionale a României, a atribuţiilor de supraveghere nu pot atrage răspunderea civilă sau penală, după caz, a membrilor consiliului de administraţie sau a personalului însărcinat de Banca Naţională a României în acest sens.”

Autor: Dl. deputat Daniel Ionescu - PRM
a) Argumente pentru susţinerea amendamentului:
“Omisiunea” nu poate fi invocată drept motiv pentru neefectuarea atribuţiilor privind controlul şi supravegherea bancară.
b) Argumente pentru respingerea amendamentului:

Controlul şi supravegherea bancară se efectuează prin sondaj. In controlul de fond nu pot fi cuprinse simultan agenţiile sau punctele de lucru în totalitatea lor.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu



Experţi parlamentari:

Onete Alexandru

Măţan Ofelia

